b'\n_START_ARTICLE_\nGa\xc5\xa1par Ga\xc5\xa1par - Mi\xc5\xa1i\xc4\x8d\n_START_SECTION_\n\xc5\xbdivljenjepis in kariera\n_START_PARAGRAPH_\nGa\xc5\xa1par - Mi\xc5\xa1i\xc4\x8d, sicer slovenski in hrva\xc5\xa1ki dr\xc5\xbeavljan, je poklicno pot za\xc4\x8del kot mornar pri Splo\xc5\xa1ni plovbi. Nato se je lotil podjetni\xc5\xa1tva, ve\xc4\x8d let je bil nepremi\xc4\x8dninski posrednik (vodi nepremi\xc4\x8dninsko podjetje GASSPAR d.o.o.), nato pa cenilec nepremi\xc4\x8dnin pri Novi Ljubljanski banki._NEWLINE_Na lokalnih volitvah leta 2010 je bil kandidat stranke Neodvisen.si za funkcijo \xc5\xbeupana Ob\xc4\x8dine Piran; na ta polo\xc5\xbeaj ni bil izvoljen, je pa postal poklicni pod\xc5\xbeupan. Leta 2011 je diplomiral iz navtike na Fakulteti za pomorstvo in promet z naslovom diplomskega dela Dolo\xc4\x8danje polo\xc5\xbeaja ladje._NEWLINE_Na dr\xc5\xbeavnozborskih volitvah 4. decembra 2011 je bil kot \xc4\x8dlan Pozitivne Slovenije izvoljen za poslanca, s tem mu je avtomati\xc4\x8dno prenehal pod\xc5\xbeupanski mandat. Pozornost vzbuja tudi s svojo retoriko. Vpleten je bil tudi v preiskavo zoper preusmerjanja elektronske po\xc5\xa1te piranske pod\xc5\xbeupanje Meire Hot na svoj elektronski ra\xc4\x8dun.\n_START_SECTION_\nLuka Koper\n_START_PARAGRAPH_\nPoleti 2013 se je odzval povabilu nadzornega odbora Luke Koper, ki je iskala novega predsednika uprave. V ta namen je odstopil kot sekretar vlade Alenke Bratu\xc5\xa1ek. Dobil je ve\xc4\x8dinsko podporo nadzornikov in bil imenovan na \xc4\x8delo podjetja. \xc5\xbde njegova kandidatura je spro\xc5\xbeila buren odziv javnosti zaradi dejstva, da ni imel pred tem nobenih vodstvenih izku\xc5\xa1enj v tako velikih podjetjih, pa tudi zaradi spornih poslov z nepremi\xc4\x8dninami v \xc4\x8dasu, ko je vodil posredni\xc5\xa1ko podjetje (prijave proti njemu so na gradbenem in\xc5\xa1pektoratu ignorirali). Njegovemu imenovanju je nasprotovala celotna koalicija s predsednico vlade na \xc4\x8delu, sam pa je svojo primernost utemeljeval z uspe\xc5\xa1no zaklju\xc4\x8denimi projekti in pomorskimi izku\xc5\xa1njami ter izobrazbo._NEWLINE_Mandat mu je pri\xc4\x8del te\xc4\x8di 7. septembra 2013._NEWLINE_Mandat mu je prenehal dne 11. aprila 2014._NEWLINE_Leta 2016 je dobil to\xc5\xbebo proti Luki Koper, zaradi svoje razre\xc5\xa1itve. V to\xc5\xbebi je terjal od\xc5\xa1kodnino 660.000,00 \xe2\x82\xac.'